Sklep IV Ips 36/2011
Sodna praksa Vrhovnega sodišča, 2011-05-17

PREKRŠKOVNO PROCESNO PRAVO - PREKRŠKI - VARNOST CESTNEGA PROMETA

kazni za prekrške - kazenske točke v cestnem prometu s prenehanjem veljavnosti vozniškega dovoljenja - vsota doseženih kazenskih točk - čas storitve prekrška - pravnomočnost odločbe

Pri izrekanju prenehanja veljavnosti vozniškega dovoljenja imetniku je za ugotovitev, ali je dosežena oziroma presežena vsota kazenskih točk v obdobju treh let, odločilen čas storitve prekrška.

Zahtevi za varstvo zakonitosti se ugodi in se izpodbijani pravnomočni sklep razveljavi ter zadeva vrne sodišču v novo odločanje.

1. Okrajno sodišče v Radovljici je s sklepom EPVD 30/2010 z dne 30. 9. 2010 P. M. izreklo prenehanje veljavnosti vozniškega dovoljenja za kategorije A, B, G in H motornih vozil, ki so bile vpisane v vozniško dovoljenje na dan 13. 3. 2010 (očitno mišljeno, kot izhaja iz razlogov sklepa, na dan 13. 3. 2009), ko je storilec storil prekršek, s katerim je presegel 18 kazenskih točk. Sodišče je storilcu naložilo plačilo sodne takse.

2. Zoper navedeni pravnomočni sklep vlaga zahtevo za varstvo zakonitosti vrhovna državna tožilka. V zahtevi navaja, da je za ugotovitev, ali je dosežena oziroma presežena vsota kazenskih točk v obdobju treh let, odločilen čas storitve prekrška. Storilec je prekršek, s katerim je presegel 18 kazenskih točk, storil dne 13. 3. 2009, torej izven triletnega časovnega okvirja, v katerem se skladno s tretjim odstavkom 22. člena Zakona o prekrških (v nadaljevanju ZP-1) seštevajo kazenske točke. Vrhovnemu sodišču predlaga, da zahtevi za varstvo zakonitosti ugodi ter izpodbijano odločbo razveljavi.

3. Vrhovno sodišče je zahtevo vrhovnega državnega tožilca za varstvo zakonitosti na podlagi drugega odstavka 423. člena Zakona o kazenskem postopku (v nadaljevanju ZKP) v zvezi s 171. členom ZP-1 vročilo storilcu prekrška, ki je v izjavi nanjo izrazil strinjanje s stališčem vrhovne državne tožilke.

4. V skladu z določbo tretjega odstavka 22. člena ZP-1 sodišče izreče vozniku prenehanje veljavnosti vozniškega dovoljenja za vse kategorije motornih vozil, za katere je storilec imel dovoljenje, ko je storil prekršek, s katerim je dosegel predpisano število kazenskih točk, če v času treh let doseže ali preseže 18 kazenskih točk v cestnem prometu. Vrhovno sodišče je že v odločbi IV Ips 21/2007 z dne 20. 12. 2007 presodilo, da se pri izrekanju prenehanja veljavnosti vozniškega dovoljenja imetniku, ob doseženi ali preseženi določeni vsoti kazenskih točk upošteva le pravnomočne odločbe o prekršku, vendar pa je odločilna okoliščina za presojo statusa voznika, kot tudi za ugotovitev, ali je bila predpisana vsota dosežena ali presežena v obdobju dveh let (po tretjem odstavku 22. člena sedaj veljavnega ZP-1 treh let), le čas storitve prekrška oziroma prekrškov.

5. V obravnavanem primeru je Okrajno sodišče v Radovljici z izpodbijanim sklepom storilcu izreklo prenehanje veljavnosti vozniškega dovoljenja ter pri tem upoštevalo pravnomočne odločbe, s katerimi so bile storilcu izrečene kazenske točke v cestnem prometu v obdobju od 13. 9. 2005 do 13. 3. 2009.

6. Vrhovno sodišče ugotavlja, da je storilec prekršek (plačilni nalog Postaje prometne policije Ljubljana, ki je postal pravnomočen dne 30. 3. 2010), s katerim je presegel 18 kazenskih točk, storil dne 13. 3. 2009, torej več kot tri leta po tem, ko je storil prvi prekršek (dne 13. 9. 2005), zaradi katerega mu je bila izrečena stranska sankcija kazenskih točk v cestnem prometu, ki jih je sodišče upoštevalo pri seštevku kazenskih točk v izpodbijanem pravnomočnem sklepu.

7. Vrhovno sodišče je zaradi ugotovljene kršitve tretjega odstavka 22. člena ZP-1 na podlagi prvega odstavka 426. člena ZKP v zvezi s 171. členom ZP-1 ugodilo zahtevi za varstvo zakonitosti ter izpodbijani sklep razveljavilo in zadevo vrnilo sodišču v novo odločanje.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.